የኢትዮጵያ ብሔራዊ አክሬዲቴሽን ጽሕፈት ቤት የተቋቋመው በ2003 ዓ.ም. ሲሆን፣ በጀት ተመድቦለት መንቀሳቀስ የጀመረው ግን በ2004 ዓ.ም. ነው፡፡ መሥሪያ ቤቱ ራሱን ችሎ እንዲወጣ የተደረገው መሠረታዊ የሥራ ሒደት ለውጥ በተጀመረበት ወቅት ነበር፡፡ ከዚህ ቀደም አጠቃላይ የጥራት ጉዳይን በተመለከተ ሲሠራ የነበረው ጥራትና ደረጃዎች ነበር፡፡ አሠራሩ ካለው ዓለም አቀፋዊ አሠራር አብሮ የማይሄድ በመሆኑ በጥራትና ደረጃዎች ሥር በዳይሬክቶሬት ተለይተው ይከናወኑ የነበሩ ዘርፎች ራሳቸውን ችለው እንዲቋቋሙ ተደረገ፡፡ የፍተሻ ላብራቶሪ፣ የኢንስፔክሽን ሥራ የሚሠራው የተስማሚነትና ምዘና ኢንተርፕራይዝ ተብሎ ለብቻው ተቋቋመ፡፡ ደረጃ የሚያዘጋጀው፣ የሚያስተምረው፣ የሚያሠለጥነውና የሚያማክር የነበረው ዳይሬክቶሬትም የደረጃዎች ኤጀንሲ ተብሎ እንዲቋቋም ሆነ፡፡ ሌላኛው ዘርፍ የዕቃዎችን ትክክለኛነት የሚፈትሸው የሥነ ልክ ኢንስቲትዩሽን ራሱን ችሎ እንዲዋቀር ሆነ፡፡ የኢትዮጵያ አክሬዲቴሽን ጽሕፈት ቤት ግን እንደእነዚህ ተቋማት የራሱ ዳይሬክቶሬት ኖሮት አልነበረም ይሠራ የነበረው፡፡ በዓለም አቀፍ አሠራር ግን ራሱን ችሎ ነው የሚቋቋመው፡፡ ራሱን ችሎ እንዲቋቋም የተደረገው በመሠረታዊ የሥራ ሒደት ለውጥ በተደረገ ጥናት አስፈላጊ ሆኖ ስለተገኘ ነው፡፡ የጽሕፈት ቤቱን አጠቃላይ እንቅስቃሴ በተመለከተ ሻሂዳ ሁሴን ዋና ዳይሬክተሩን አቶ አርአያን ፍሥሐን አነጋግራቸዋለች፡፡
